Indtil nu har formanden i Politiforbundet, Claus Oxfeldt, med vilje ikke forholdt sig til den racismedømte Rasmus Paludans mange demonstrationer, der kræver massiv tilstedeværelse af politi.

Men efter det seneste døgns voldsomme uroligheder på Nørrebro i København er bægeret flydt over.

Claus Oxfeldt advarer om, at politiets ressourcer bruges uforholdsmæssigt meget på demonstrationerne og tages væk fra andre politiopgaver som efterforskning af indbrud for eksempel.

- Man skal huske på, at politiet er et lukket kredsløb. Når du bruger x antal mange, mange timer på én opgave, så er der andre, du ikke kan løse.

Rasmus Paludan Uddannet advokat.

Stiftede partiet Stram Kurs i 2017. Han går ind for forbud mod islam i Danmark.

Han spreder sit budskab gennem YouTube og demonstrationer med koranafbrændinger.

Han har demonstreret 17 gange frem til starten af april i år og 53 gange sidste år.

I april blev han idømt 14 dages betinget fængsel for racisme. Han har anket dommen, da han er uenig i rettens afgørelse.

Indtil videre har det i 2018 og 2019 kostet staten 24 millioner at beskytte islamkritikeren, viser opgørelse.

- Det her er ved at udvikle sig til en farce. Forstået på den måde, at vi bruger så meget tid på én enkelt mand og hans måde at agere i et demokrati på, siger Claus Oxfeldt.

Ødelagt påskeferie

23 personer er indtil videre anholdt, efter at der søndag opstod uroligheder, hvor der blev brændt biler, containere og cykler af og kastet brosten efter politiet på Nørrebro i København.

Urolighederne brød ud, efter at den racismedømte stifter af partiet Stram Kurs, Rasmus Paludan, demonstrerede på Blågårds Plads på Nørrebro. En demonstration, der blev afbrudt af politiet, efter at Paludan blev angrebet af moddemonstranter.

- Det bedste ville være, hvis vi formåede at ignorere de her demonstrationer. Det er derfor, at det først er i dag, at jeg er ude at sige noget om det. Jeg har talt det ned, hver gang jeg er blevet kontaktet om Rasmus Paludan.

- For jo mere opmærksomhed, han får, jo mere interessant føler han selv, at han er. Den taktik er ikke lykkedes. Det så vi i går, hvor det gik amok, siger Claus Oxfeldt, der mandag har fået meldinger om, at politifolk som følge af søndagens uroligheder har fået inddraget deres påskeferie.

- Jeg er frustreret over, at der er kolleger, som ikke kan holde planlagt påskeferie nu. Det er selvfølgelig et vilkår, at man kan få slettet fridage og ferie i politiet, men det er dybt ulykkeligt, for jeg ved, at der er nogle, der virkelig gerne har villet holde noget påskeferie sammen med deres familie. Det får de nu ikke mulighed for, siger Claus Oxfeldt.

Opgaver kan ikke løses

Han mener, at politikerne må på banen og vurdere, om der kan laves om på loven, så det ikke på samme måde som i dag er muligt at ytre sig og demonstrere som Rasmus Paludan gør.